Ο **Κένεθ Λοκ Χέιλ** (αγγλικά: *Kenneth Locke Hale*, 15 Αυγούστου 1934 - 8 Οκτωβρίου 2001) ήταν διακεκριμένος Αμερικανός γλωσσολόγος που δίδαξε επί σειρά ετών στο MIT του Κέιμπριτζ των ΗΠΑ.

Βιογραφία
---------

Γεννήθηκε το 1934 και ήταν γιος του τραπεζικού Ρόμπερτ Λοκ Χέιλ και της Μέρι Άντελαϊντ, ενώ αναφέρεται ως απόγονος του Άγγλου πουριτανού θεολόγου και συγγραφέα Ρότζερ Γουίλιαμς, ο οποίος ίδρυσε το σημερινό Ροντ Άιλαντ. Στην ηλικία των 6 ετών μετακόμισε οικογενειακώς από το Σικάγο σε ράντσο στο Κάνελο της Αριζόνα. Μεγαλώνοντας στο νέο του περιβάλλον ήρθε σε επαφή με διάφορες γηγενείς ινδιάνικες γλώσσες, τις οποίες παρατήρησε πως μπορούσε να μάθει με σχετική άνεση. Σπούδασε ανθρωπολογία στο Πανεπιστήμιο της Αριζόνα και στη συνέχεια πραγματοποίησε το διδακτορικό του στο Πανεπιστήμιο Μπλούμινγκτον της Ιντιάνα εκπονώντας το 1959 διατριβή πάνω στη γραμματική της ιθαγενούς γλώσσας των Πάπαγκο. Ακολούθως μετέβη για δύο έτη στην Αυστραλία, πραγματοποιώντας επιτόπια έρευνα στις γλώσσες των Αβοριγίνων. Επιστρέφοντας στην πατρίδα του, δίδαξε στο Πανεπιστήμιο του Ιλινόι στο Ουρμπάνα-Σαμπέιν και στο Πανεπιστήμιο της Αριζόνα. Κατόπιν, δίδαξε από το 1967 μέχρι και τη συνταξιοδότησή του στο MIT. Παράλληλα, πραγματοποιούσε για αρκετά χρόνια ταξίδια στη Νικαράγουα, όπου παρέδιδε μαθήματα γλωσσολογίας σε διάφορες ιθαγενείς γλώσσες. Το 1990 έγινε δεκτός στην Εθνική Ακαδημία Επιστημών των ΗΠΑ (αγγλικά: *National Academy of Sciences*). 

Ο Χέιλ απεβίωσε στις 8 Οκτωβρίου του 2001 στο Λέξινγκτον της Μασαχουσέτης. Όσον αφορά την προσωπική του ζωή ήταν παντρεμένος Σάρα Γουίτακερ, μαζί με την οποία απέκτησε τέσσερις γιους.

Έργο
----

Ο Χέιλ αναφέρεται ως ομιλητής δεκάδων γλωσσών (σύμφωνα με διάφορα άρθρα, πενήντα ή και περισσότερες) και διακρίθηκε για τις πολυετείς προσπάθειές του για τη διάσωση διαφόρων (συχνά μόνο προφορικών) επαπειλούμενων γλωσσών. Σύμφωνα με τον Αμερικανό γλωσσολόγο και φιλόσοφο Νόαμ Τσόμσκι, ήταν «πραγματικά μια φωνή για αυτούς που δεν έχουν [φωνή]». Τα θεωρητικά ενδιαφέροντα του Χέιλ σχετίζονταν με τη διαγλωσσική μελέτη διαφόρων γλωσσών ανά τον κόσμο, τα χαρακτηριστικά τους και τους κανόνες τους.

Παραπομπές
----------

1. 1 2  (Αγγλικά) *SNAC*. w6h99q2k. Ανακτήθηκε στις 9  Οκτωβρίου 2017.
2. ↑  Εθνική Βιβλιοθήκη της Γαλλίας: (Γαλλικά) *καθιερωμένοι όροι της Εθνικής Βιβλιοθήκης της Γαλλίας*. data.bnf.fr/ark:/12148/cb122136905. Ανακτήθηκε στις 10  Οκτωβρίου 2015.
3. ↑  (Αγγλικά) *Mathematics Genealogy Project*.
4. 1 2 3 4 5 6 7  «Kenneth L. Hale, linguist and activist on behalf of endangered languages, dies». *mit.edu* (στα Αγγλικά). MIT News. 11 Οκτωβρίου 2001. Ανακτήθηκε στις 20 Φεβρουαρίου 2021.
5. 1 2  Keyser, Samuel Jay (Ιούνιος 2002). «Kenneth Locke Hale». *Language* (Linguistic Society of America) **79** (2): 411. .
6. ↑  Morris Hale and Norvin Richards, *Kenneth Locke Hale 1934-2001. A Biographical Memoir*, National Academy of Sciences, Washington, D.C. 2007, σελ. 3.
7. ↑  Morris Hale and Norvin Richards, 2007, σελ. 3-4.
8. 1 2 3  Wolfgang, Saxon (19 Οκτωβρίου 2001). «Kenneth L. Hale, 67, Preserver of Nearly Extinct Languages». *nytimes.com* (στα Αγγλικά). The New York Times. Ανακτήθηκε στις 20 Φεβρουαρίου 2021.
9. ↑  «Tα μυστικά της γλωσσομάθειας». *tanea.gr*. ΤΑ ΝΕΑ. 12 Φεβρουαρίου 2005. Ανακτήθηκε στις 20 Φεβρουαρίου 2021.

|  |  |
| --- | --- |
| 

|  |
| --- |
| * Πύλη:Βιογραφίες
* Πύλη:Ηνωμένες Πολιτείες της Αμερικής
* Πύλη:Γλώσσα
 |

 |

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 111123280
* LCCN: n85111820
* ISNI: 0000 0001 0935 3759
* GND: 123220300
* SUDOC: 070289131
* BNF: cb122136905 (data)
* BIBSYS: 90123061
* MGP: 131780
* NLA: 35057353
* CiNii: DA04500286

 |

 |